(1624) ) daer wert dat arme creatuer gedreven , van zijn boosen lusten , den eenen tot dronckenschap , dander tot hoerdery , tot oncuysheyt , tot lekkere spijse ende costelijcke dranck , ende dat so in overmaet , al meyntmen de maet al te treffen , want de lusten werden inden Mens als een tweede natuer , ende sy moeten so sy wanen dese dinghen hebben of sy moesten onghesont werden , ofte ghebreck lijden .Ghelijck als oock door quade ghewoonten , nu in dese tijden , een nieu ghebonden maniere voortijdts onbekent op ghecomen is , die doch so onmatelijck ghebruyckt wert , namelijck het Toeback drincken , tis waer alle creatueren sijn reyn , den reynen diese tot nooddruft met danckbaerheyt ghebruycken , maer hier wert alsulcken ontmaet in ghebruyckt , door qua ghewoonten datse dander dronckaerts in lelijckheyt te boven gaen , sy sitten int rond ' blasen en poffen den stinckenden roock , uyt neus en mont , sy quijlen , en quatten , als onredelijcke dieren , ende dese arme Menschen werden soo aenghevoert door die quaede lusten ende ghewoonten , datse des middernachts op staen om haer lusten te boeten , och ofse met David op stonden om den Heere te dancken , ofte om haer sonden te boeten , maer lacy t ' is om die Godt der begheerten te eeren , somtijdts sietmen schilderyen daer in het Avondtmael des Heeren staet , hoe hy met sijn Iongheren ter Tafelen sidt end t ' Paeslam adt , maer dat het gheschildert was .Datse Toeback droncken , men soude met groote reden sulcken schilder mogen vervoeyen , ende seggen dat hy de Heere Iesus oneere aen dede , alsoo segghe ick ist oneerlijck ende schandelijck , dat die gheen die Christi navolgers roemen alsulcke ghewoonte oeffenen , ende bevlecken haeren goeden name , seght ghy het is Medecijn so gebruyckt het dan als Medecijn , ende niet tot wellust maer uyt noot ende tot niemants aenstoot , maer dus gaet het toe metten armen Mensche , men volghet des vlees begheerten soo seer , dat het ten laetsten door die ghewoonten een tweede naetuer wert , ende so wert hy door sijn quaede gewoonten gedreven tot menichderley quaden , ende maken haer arm lichaem een slave der sonden , eyndelijck door d ' overvloedighe lusten tot veel miserien , dat se eyndelijck aen een quaele ellendich sterven , ende werden alsoo door de bittere doot afgesneden van hare verdoemelijcke lusten , ( niet de nootdruft maer de overdaet heb ick hier willen bestraffen , ) daerom oock Paulus ( met my hier in stemmende ) mach wel seggen , niet in suypen , niet in brassen , niet in cameren ende wellusten , niet in twist ende nijt maer treckt den Heere Iesum Christum aen , dat is nu als alle dese vuylicheden uytghedreven , ende heel uyt dat huys gereynicht sijn , als Paulus seyt 2 .